OBRAZLOŽENJE uz Nacrt prijedloga

Odluke o II. izmjenama Odluke o porezima Općine Povljana

Dana 01. siječnja 2025. godine stupio je na snagu Zakon o izmjenama i dopunama Zakona o lokalnim porezima („Narodne novine“ br. 152/2024, dalje u tekstu: Zakon) kojim je u bitnom propisano da se porez na kuće za odmor koji je do sada bio opcijski porez jedinice lokalne samouprave, zamjenjuje porezom na nekretnine koji su jedinice lokalne samouprave dužne uvesti.

Zakonom definirano je da je nekretnina svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Zakonom o izmjenama i dopuni Zakona o lokalnim porezima propisano je da se porez na nekretnine plaća godišnje u rasponu od 0,60 do 8,00 eura/m2 korisne površine nekretnine, propisuje se obveza poreza na nekretnine u svim JLS-ovima te je definirana raspodjela prihoda od poreza na nekretnine na način da 80% prihoda pripada JLS na čijem se području nekretnina nalazi i 20% JL(R)S.

Općinsko vijeće Općine Povljana je na svojoj 18. sjednici 14. prosinca 2023. godine donijelo Odluku o Izmjeni Odluke o porezima Općine Povljana („Službeni glasnik Zadarske županije“ broj 20/23) kojom je Općina Povljana povećala porez na kuće za odmor sa 1,99 eura/m2 na 4,00 eura/m2 korisne površine na cijelom području općine Povljana.

Predloženom izmjenom usklađuje se Odluka o porezima Općine Povljana („Službeni glasnik Zadarske županije “ broj 32/20 i 20/23) s odredbama Zakona o izmjenama i dopuni Zakona o lokalnim porezima („Narodne novine“, broj 152/24) koji je stupio na snagu 1. siječnja 2025. godine i u kojem se u osnovi ne uvodi novi porezni oblik već se radi o prilagodbi postojećeg oblika poreza koji je i do sada bio u primjeni pod nazivom „porez na kuće za odmor“ te se uvodi pojam „porez na nekretnine“.

Ovom izmjenom Odluke mijenja se visina poreza sa 4,00 eura/m2 na 5,00 eura/m2 korisne površine nekretnine za cijelo područje općine, a kako bi se zadržao prihod proračuna Općine Povljana s obzirom na drugačiju raspodjelu prihoda od poreza na nekretnine u odnosu koja je bila od poreza na kuću za odmor.

Sukladno Zakonu, važeću Odluku o lokalnim porezima, jedinice lokalne samouprave dužne su uskladiti s izmjenama i dopuni Zakona o lokalnim porezima te je dostaviti Poreznoj upravi u roku od osam dana od dana donošenja, a najkasnije do 28. veljače 2025. za primjenu u 2025. godini. Slijedom navedenog, predlaže se donošenje Odluke o II. izmjenama Odluke o porezima Općine Povljana.

O ovom Prijedlogu Odluke provesti će se savjetovanje sa zainteresiranom javnošću u trajanju od 30 dana, a izvješće o provedenom savjetovanju sa zainteresiranom javnošću, zajedno s konačnim prijedlogom Odluke, dostavit će se Općinskom vijeću te objaviti na mrežnoj stranici Općine Povljana.